<classify> WAZIRI wa Afya, Maendeleo ya Jamii, Jinsia, Wazee na Watoto Ummy Mwalimu amesema pamoja na bunge la Tanzania kutengeneza Sheria ya kuruhusu wananchi kujipima wenyewe maambukizi ya Virusi vya Ukimwi VVU, watakaoamua kujipima wanatakiwa kurejea hospitalini au vituo vya afya kwa maelekezo zaidi.Waziri Ummy alisema hayo jana wakati akiwa katika ziara ya kukagua hali ya utoaji wa huduma za Afya na ujenzi wa miundombinu ya Hospitali ya Rufaa ya Mkoa wa Katavi, ikiwa ni jitihada za serikali za kuboresha huduma za Afya nchini.Napenda kuwapa Habari njema kuwa Bunge la Mwezi wa 11 limepitisha Sheria, kwahiyo sasa ni rasmi Tanzania mtu kujipima maambukizi ya VVU mwenyewe, kwahiyo hivi vitendanishi vifaa vitakuwa vinauzwa kwenye maduka, pia kugawa bure baadhi ya maeneo kwa sababu wakati mwingine watu wanaona unyanyapaa kwenda kupima wenyewe, alisema Waziri Ummy.Hata hivyo alisema lipo angalizo kuwa, kujipima mwenyewe sio majibu ya mwisho, hivyo kuwataka wananchi kuwa, baada ya kujipima wanatakiwa kwenda katika vituo vya kutolea huduma za afya kwa ajili ya kuthibitisha au kupata ushauri zaidi wa jinsi ya kuishi. Bunge lilipotunga sheria hiyo pia iliweka kipengele cha kuwataka wanaofanya hivyo kwa hiari wapeleke vipimo hivyo katika hospitali au kituo cha afya.Aidha, Waziri Ummy ameagiza kuendelea kutoa elimu ya afya kwa wananchi, hususan watu wanaoishi na virusi vya Ukimwi kutumia dawa kwa usahihi kulingana na maelekezo ya watoa huduma za Afya katika vituo vya kutolea huduma za Afya nchini.Tuendelee kuhakikisha watu wote waliobainika kuwa na ugonjwa wa Ukimwi, wanaendelee kutumia dawa kwa usahihi kama walivyoelekezwa na wataalamu wetu katika vituo vya kutolea huduma za afya nchini, alisema Waziri Ummy.Mbali na hayo, alisema kuwa kuna changamoto ya maambukizi mapya ya virusi vya Ukimwi kwa vijana wenye umri kati ya miaka 15 mpaka 24, huku akiweka wazi kuwa kitaifa hali ya maambukizi mapya kwa vijana hao ni asilimia 40, huku vijana wa kike ikiwa ni asilimia 80 na wa kiume ikiwa ni asilimia 20.Kaimu Mkuu wa Mkoa wa Katavi, ambaye pia ni Mkuu wa Wilaya ya Mpanda Lilian Matinga alisema kuwa hali ya upatikanaji wa dawa mkoani humo ipo vizuri, huku akisema kuwa kwa mwaka 20172018 bajeti ya dawa na vitendanishi ilikuwa Sh bilioni 2.9 na kwa mwaka wa fedha 20182019 mkoa umetengewa jumla ya Sh bilioni 3.97 ikiwa ni ongezeko la Sh milioni 460.07.Aliendelea kusema kuwa, kwa sasa hali ya upatikanaji wa dawa muhimu ni zaidi ya asilimia 90 katika vituo vyote vya kutolea huduma za Afya nchini.  <topic>: KITAIFA 